**Színezd újra!**

Ez az óhaj, illetve felhívás volt a mottója az idei nyáron, 2018.július 30 - augusztus 4-ig megvalósuló gyülekezeti táborunknak, melynek helyszíne újra a Bükk-hegység kapujában fekvő Felsőtárkány volt. Az ötödik többgenerációs tábort szerveztük a már jól bevált struktúra szerint, mely életkornak és érdeklődésnek megfelelően 12 választási lehetőséget kínált a résztvevőknek. Minden csoportban a következő ige fényében folyt a munka:

***„Mint Isten sokszínű kegyelmének jó sáfárai, legyetek egymás szolgálatára, ki-ki azzal az adománnyal, amit kapott.” 1. Péter 4:10***

A **gyermekkuckóban**, a 46 fős létszám okán, három csoportban, az életkori sajátosságoknak megfelelő módszerekkel az Úr Jézusra jellemző tulajdonság-színeket vizsgálgatták, úgy, mint: alázat, őszinteség, formálódás, bizalom, vigasztalás. Azt is kutatták, hogyan válhat az ő kis életük is ezeknek a színeknek hordozójává

A **konfi-kondi** 13 fős csoportja a sajátos érzelem-színeiknek megfelelően a lázadásról, dacról, boldogságról és imádságról beszélgettek számukra vonzó módszerekkel és sok-sok játékkal.

Hasonlóképpen az **ifjúsági csoport**, akik 14 főt számláltak.

A **nagy ifisek** mindössze ketten voltak, de a legkisebbek között végzett szolgálatuk alapján a „nélkülözhetetlen” jelzővel illethetjük őket.

Lehetőség nyílt a **házaspároknak** (14 fő) is egymásra és az Úr Istenre figyelni a hét során, számba véve és erősítve azokat a területeket, melyek a házasságban kulcsfontosságúak.

A **férfi-kör** (6 fő) új színt hozott a táborunkba, aminek nagyon örültünk.

A **női kör** (19 fő) lelki életünk meghatározó színeit vizsgálta:

* az aranysárgát, az üdvbizonyosság színét
* a feketét, ami szembesít bűnös hajlamunkkal
* a pirosat, ami Jézus vérét és megváltó munkáját idézi
* és a fehéret, a tiszta szív jelképét, amit egyedül Jézus ajándékozhat mindannyiunknak, ha elfogadjuk értünk hozott áldozatát.

Az idei táborban a **bibliaiskolai** alkalmak (18 fő) a Timóteushoz írt első levéllel foglalkoztak, mégpedig három szinten, három módszerrel. Az első szint a legkézenfekvőbb módszer alkalmazása volt: a levél figyelmes végigolvasása. Másodszor a bibliaiskola résztvevői egy összefoglaló előadást hallgattak meg a kiválasztott szövegről. A bibliaiskola előadója Dr. Balla Péter professzor volt, a Károli Egyetem rektora, a Hittudományi Kar Újszövetségi Tanszékének vezetője, aki segédlelkészként 1985-86-ban gyülekezetünkben is szolgált. A harmadik módszer, amivel az I.Timóteust a bibliaiskola feldolgozta, az négy “szeminárium” volt. Itt a Balla Péter által használt felosztást követve, egy-egy témához “szinopszisokat” készítve, az azonos témákról szóló levélrészleteket egymás mellé ollózva és olvasva beszélték végig a kiválasztott bibliai könyvet.

Istennek hála, az idei táborunknak is az egyik legmeghatározóbb színe, a maguk közvetlenségével és jókedélyével, a **kékkereszesek** csoportja volt 30 fővel. Isten igéjét vizsgálva azt tanulták, hogyan lehet jól, hatékonyan, krisztusi szeretettel kifejezni véleményünket, érzéseinket, kéréseinket - un. keresztyén asszertivitás tréninget tartottak. Előadóik Budapestről érkeztek a Baross téri gyülekezetből. Ráth-Zimák Zsófia gyermekpszichológus és férje Ráth-Olivér.

Az idei táborunkban a **zenei műhely** (17 fő) különösen is sokszínű szolgálata segített mindannyiunkat Istenünkre és az Ő igéjére hangolódni.

Esténként Lovas András, egyházkerületünk missziói referensének tanítása által gazdagodhattunk, amely az evangéliumi gyülekezet alapvető jellemzőit tárta elénk az Efézusi levél alapján.

A délutánok és esték színeit idézve, főbb programlehetőségeink a következők voltak: családi sportdélután, főzőverseny, kerékpártúrák, barlangtúrák, gyalogtúra, kirándulások, táncház, filmklub, Living Room koncert, Ki-Mit Tud, népdaléneklés a tábortűz körül.

A 207 fős táborban – melynek átlagéletkora az idei évben 37 év lett – 32 szolgáló segítette a hét lelki programjait és operatív feladatait. Isten áldja életüket, további szolgálatukat!

Táborunk célja az volt, hogy egyéni keresztyén életünk elhalványult, megkopott színeit Istenünk megelevenítse, hogy mi ezzel az ajándékkal gazdagíthassuk, újra színezhessük gyülekezetünk életét, megerősödve abban az igazságban, hogy: **„*Ő fejünk, mi Néki tagja, Ő a fény, mi színei”.***

*Pálné Lencsés Szilvia*